Predkladacia  správa

     Program spolupráce medzi slovenskou stranou a talianskou stranou v oblasti školstva, vedy a kultúry na roky 1996, 1997, 1998 a 1999 bol platný do 31. decembra 1999. Ministerstvo školstva Slovenskej republiky a Ministerstvo kultúry Slovenskej republiky pripravili nový program spolupráce na ďalšie 3-ročné obdobie. Talianska strana na rozdiel od r. 1996 však žiadala, aby  rokovacím partnerom pre MZV, ktoré je v Taliansku, podobne ako to je aj v ďalších krajinách EÚ gestorom všetkých medzinárodných zmluvných dokumentov, bolo slovenské MZV. Z uvedeného dôvodu zainteresované rezorty na slovenskej strane sa dohodli, že vnútroštátnym gestorom  prípravy a prerokovania zmluvného dokumentu bude Ministerstvo školstva  a rokovacím partnerom sa stane MZV.

     Predkladaný návrh Vykonávacieho programu ku kultúrnej dohode medzi vládou Slovenskej republiky a vládou Talianskej republiky na roky 2001 – 2005 bol vypracovaný Sekciou medzinárodnej spolupráce a európskej integrácie MŠ ako gestorom, v spolupráci s Ministerstvom kultúry.  V dňoch  27. júna  -  1. júla 2001 sa konali v Ríme expertné rokovania o návrhu vykonávacieho  programu.  Počas rokovania prišlo k zmene číslovania a znenia jednotlivých článkov v porovnaní s pôvodnými slovenským a talianskym návrhom dokumentu. Otázky, v ktorých sa počas expertného stretnutia nedosiahol konsenzus, boli prerokovávané diplomatickou cestou. Problematické boli predovšetkým otázky formálneho charakteru, keďže talianska strana, rovnako ako aj ostatné krajiny EÚ  považujú programy spolupráce (vykonávacie programy) ku kultúrnej dohode za výlučne technické dokumenty, ako také ich aj pripravuje a prerokováva a nepristúpila na to, aby boli považované za plnohodnotné medzinárodnoprávne zmluvné dokumenty. Z uvedeného dôvodu talianska strana nevyžaduje  odsúhlasenie tohto programu vládou napriek tomu, že je uzavieraný aj v mene talianskej vlády. Predkladaný návrh vykonávacieho programu je  medzinárodnou zmluvou vládnej povahy len zo slovenskej strany.

     V návrhu dokumentu  v kapitole školstva, vedy, mládeže a športu je zapracovaná výmena osôb v oblasti základného a stredného školstva, podpora výučbe jazykov oboch krajín, spolupráca v oblasti bilingválnej slovensko-talianskej sekcie v Bratislave, ďalej výmeny odborníkov na krátkodobé študijné a prednáškové pobyty, jazykové kurzy a dlhodobé študijné štipendijné pobyty. Pozornosť sa venuje i spolupráci vysokých škôl, príprave Dohody o vzájomnom uznávaní akademických titulov, ako aj výmene učebníc, učebných pomôcok a iného didaktického materiálu.

     Kapitola kultúry upravuje spoluprácu v oblasti kultúrnych inštitúcií, hudby, divadla, tanca, filmu, výstav, festivalov a rôznych kultúrnych aktivít. Značný priestor sa venuje spolupráci v oblasti archeológie, výskumu, reštaurovania, uchovávania a ochrany kultúrnych pamiatok. Tradičná je i spolupráca medzi oboma krajinami v oblasti archívov, knižníc, vydavateľskej a prekladateľskej činnosti, vrátane rozhlasovej a televíznej tvorby. Novokoncipovanou je spolupráca v oblasti ľudských práv.

     Neoddeliteľnou súčasťou vykonávacieho programu je príloha obsahujúca zoznam správnych orgánov a inštitúcií pripravených začať spoluprácu v oblasti školstva a kultúry, ako aj príloha stanovujúca všeobecné a finančné podmienky výmen. 

     V návrhu dokumentu sú zapracované a  zohľadnené pripomienky z medzirezortného pripomienkového konania.

     Predkladaný návrh zmluvného dokumentu nezakladá nárok na zvýšené čerpanie prostriedkov zo štátneho rozpočtu.  Náklady na realizáciu záväzkov vyplývajúcich z Programu predstavujú za oblasť  kompetencií  Ministerstva školstva SR 1.822.000.- Sk a za oblasť kompetencií Ministerstva kultúry SR  1.500.000.- Sk ročne.

      Tento materiál nemá finančný, ekonomický a  environmentálny vplyv a ani vplyv na zamestnanosť.

     Odsúhlasením Vykonávacieho programu ku kultúrnej dohode medzi vládou Slovenskej republiky a vládou Talianskej republiky na roky 2001 – 2005 sa vytvárajú predpoklady na ďalšie pokračovanie a rozvoj spolupráce v oblasti školstva a kultúry medzi oboma krajinami.